7-jarige word glo verkrag terwyl ma sit en drinkDie ma van ŉ 7-jarige dogtertjie van die Vrystaat sal moontlik van kinderverwaarlosing aangekla word, aangesien sy saam met haar vriendin gaan drink het terwyl haar dogter verkrag is. Die dogtertjie het Maandag mediese behandeling ontvang na sy verkrag is en in ŉ poel bloed in ŉ plakkershuis in Bronville gelaat is, het die polisie gesê. Ao Malebo Khosana het gesê die polisie ondersoek ŉ saak van kinderverwaarlosing teen die ma wat glo saam met ŉ vriendin gaan drink het. Die vriendin se driejarige kind was Saterdagaand saam met die sewejarige opgesluit, maar was nie beseer nie. Volgens Khosana het een van die bure Sondag omstreeks 08:00 gesien dat iemand by die plakkershuis ingebreek het. Sy het gaan ondersoek instel en die kind binne het gevra dat sy die deur moet oopmaak. “Die buurvrou het gesê sy het in die huis ingeloer en gesien die kind lê op ŉ bed wat met bloed bevlek is.” Die buurvrou het die polisie en die kind se pa ontbied, wat ook in Bronville bly. Die kind het aan haar pa gesê dat sy deur ŉ man verkrag is wat een van die sinkplate oopgeforseer het. Daar was glo ook twee ander mans teenwoordig tydens die voorval. Khosana het gesê iemand het toe na die shebeen gegaan om die moeders te gaan haal, waar hulle steeds bier gedrink het. Die polisie vermoed dat die moeders die kinders Saterdagaand in die plakkershuis toegesluit het en toe gaan drink het. Die polisie is steeds op soek na die drie mans.